Die wêreld in foto’s – 7 Oktober 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Te midde van die Covid-19-pandemie het botsings tussen die veiligheidsmagte van Azerbeidjan en Armenië in Stepanakert, Nagorno-Karabach, Woensdag voortgeduur. Armenië het Azerbeidjan daarvan beskuldig dat hulle missiele in die hoofstad van Nagorno-Karabach afgevuur het, terwyl Azerbeidjan van mening is dat hul tweede grootste stad aangeval is, sowel as talle ander dorpe. Nagorno-Karabach lê in Azerbeidjan, maar is al vir meer as ŉ kwarteeu onder die beheer van etniese Armeense magte. Volgens Artsrun Ovannisian, woordvoerder vir die Armeense departement van verdediging, is Stepanakert en ander nedersettings deur Azerbeidjan geteiken. Nagorno-Karabach-amptenare sê dat woongebiede in Stepanakert deur missiele en hommeltuie getref is. Azerbeidjan het egter aangevoer dat dié bewerings vals is. Só lyk Stepanakert in Nagorno-Karabach. ŉ Projektiel sit in ŉ straat in Stepanakert vas. (Foto: David Ghahramanyan/NKR InfoCenter PAN, AP) ŉ Woongebied is verwoes tydens botsings tussen Azerbeidjanse en Armeense magte. (Foto: Areg Balayan/ArmGov PAN, AP) Mense skuil in ŉ bomskuiling tydens aanvalle op Nagorno-Karabach. (Foto: Dmitri Lovetsky, AP) ŉ Onontplofte projektiel in Stepanakert. (Foto: David Ghahramanyan/NKR InfoCenter PAN, AP) ŉ Woonstelblok in Stepanakert is beskadig. (Foto: Dmitri Lovetsky, AP) Só lyk Azerbeidjan se tweede grootste stad, Ganja. ŉ Historiese gebou in Ganja is vernietig tydens botsings met Armeense magte in Azerbeidjan. (Foto: DHA, AP) Mense kyk na verwoeste geboue in ŉ woongebied. (Foto: DHA, AP) ŉ Vrou soek deur van wat oor is van haar besittings. (Foto: Unal Cam/DHA, AP) ŉ Armeense soldaat skiet ŉ artilleriestuk af tydens botsings met Azerbeidjanse magte in die selfverklaarde Republiek van Nagorno-Karabach. (Foto: Armenian Defense Ministry/PAN, AP) Mense verwyder puin uit verwoeste geboue in Ganja. (Foto: DHA, AP)